Bundesautobahn_3
Emmerich-Obahausn
Da Weitabau der voa dem Zwoatn Wötkriag begonnana Hollandlinie vo da niedaländischn Grenz bei Emmerich bis noch Obahausn is scho 1950/51 vom Siedlungsvaband Rohrkohlnbeziak und de Industrie- und Handlskamman Duisbuag und Essn in ana gmoasama Denkschrift gfoadat worn, um den Duachgangsvakeah etwa aus dem Stodgebiet vo Wesl naus zum valagan. De Fertestellung vo dera Autobahnstreck is duach de Bundesregierung im Zehnjoahresplan 19353 ois Dringlichkeitsstufn 1 gfiaht, aafgrund finanziella Erwägunga stöte man de Planunga dofia jedo a Joahr spada, 1954, wieda zruck. A Memorandum vo da Industrie- und Handlskamma Arnheim, Rottadam, Amsterdam, Utrecht, Bochum, Dortmund, Duisbuag, Düssldoaf und Essn hot aaf de Voakriagsplanunga higwiesn, oane vo de europäischn Fernstroßn zwischen de Nordseehäfn und dem Ruhrgebiet zum arichtn. Aaf niedaländischa Seitn san scho in de 1930a Joahr de erstn Obschnitt vo da heitign A 12 bei Den Haag ereaffnat worn. De Streck war dofia ausglegt, an Oschluss an des deitsche Autobahnnetz zum buidn. Sogia de Wirtschoftskommission vo da UNO hot de Vabindung ois Hauptstreck im europäischn Fernstroßnnetz eigstuft und sie bei da Declaration on the Custruction of Main International Traffic Arteries, de des Netz vo de Europastroß begründt, mit da Numma E 36 ausgwiesen. Dass de Hollandlinie bei da Mittlvagob duach des Vakeahsfinanzgestz 1955 ned berücksichtigt worn is, hot zu Proteste seitns de Landkroas am Niedarhain gfiaht. de de Streck noch wia voa ois wichte erochtet ham. De Planunga fia den Weidabau an da Streck san dan 1956 wieda aafgnomma worn, ois a Autobahn-Neibauamt in Wesl eigricht worn is. Aafgrund zoireicha Vazeagarunga bei da Planfeststelltun seitns da Bundesregierung hot erst am 1. Juni 1958 mit dem Bau vo der knapp 18 km langa Streck zwischn Wesl und Obahausn ogfangt wern kanna. Es is sogoa glunga, oide Grunderwerbsaktn vo 1939 bis 1942 aafzumfindn und dorauf basierand Vahandlunga mit de Grundbesitza zum fiahn. A urspringle voagsengne Bauuntabrechung ob 1960 hot zu laude Protest vo ogrenzande Städt, Landkroas und Wirtschoftsvabänd gfiaht. Da Eisotz vo da nordrhein-westfälischn Landesregierung duach Eisprück an de zuständign Regierungs- und Vawoitungsbehördn hot zua Freigob vo olle Mittl zua Baufinanzierung gfiaht. Da Obschnitt Wesl-Obahausn hot somit am 10. Juli 1961 duach Bundesvakeahsminista Hans-Christoph Seebohm fia den Vakeah freigem wern kenna. Obwoi de Freigob a Joahr spada ois plant erfoigt is warn zu dem Zeitpunkt die Oschlussstö Dinslakn-Süd und de Raststättn Hünxe no ned fertegstöt. Andas ois urspringle plant endt de ausgfiahte Streck ned endgülte an da Autobahn Kealn-Berlin, sondan soit südle weida ins Obahausa Stodgebiet valängat wern. Stott am Autobahndreieck is doher a Autobahnkreiz mit Kleeblattfoam an da Kreizung mit da Voakriagsstreck erricht worn. Da Autobahnquerschnitt is vo de 26,5 m, mit dene de Streck voa dem Zwoatn Wötkriag baut worn is, aaf 30 m vabreitat worn, dorunta a 4 m broata Mittlstroafa und a 2,5 m broata Standstroafa an olle zwoa Richtungsfahrbahna. Zamma mit da niedaländischn Regierung is bereits da Weidabau vo da niedaländischn A 12 in eastlicha Richtung zua deitschn Grenz voarotriem worn, im Oschluss aaf deitscha Seitn a 7 km langs Teilstück vom Grenzibagang bei Elten bis zur Oschlussstö Emmerich. Obwoi des Gebiet um Elten noch dem Zwoatn Wötkriag bis 1963 unta niedaländischa Vawoitung gstandn is und da Bau dohea vo da niedaländischn Stroßnbauvawoitung (Rijkswaterstaat Directie Wegen, Afdeling Utrecht), olladings in enga Zammaoabat mit dem Autobahn-Neibauomt Wesl, ausgfiaht worn is, hot ma do den deitschn Ausbauquerschnitt gwöt. De Bauausfiahrung is dohea unta da Leitung sowoi vo niedaländische ois aa vo deitsche Stroßnbauuntanehma gscheng. Am 20. Aprui 1962 is da Obschnitt vom Grenzibagang Eltn bis zua Oschlussstö Emmerich in Owesnheit vom niedaländischn Minista van Verkeer en Waterstaat Henk Korthals und dem Minista fia Landesplanung, Wohnungsbau und eaffantliche Oabatn vom Land Nordrhein-Westfaln Peter Erkens feialich dem Vakeah ibagem wern. Da bei Elten entstandane Grenzibagang mit Zoiomt (niedaländische Bezeichnung Bergh Autoweg) war da erste noch dem Zwoatn Wötkriag nei baute Autobahn-Grenzibagang in Europa und lange Zeit aa da greaßte. Bis zua Rückgab vom Eltena Gebiet an de Bundesrepublik Deitschland is de Oschlussstö Eltn mit Betonbleack obgsperrt, um an Zuagang aaf niedaländischs Gebiet ohne Passiern vom Zoi zum vahindarn. Zwischn Emmerich und Wesl is de Lucka in zwoa Obschnitt gschlossn worn. Am 17. Dezemba 1963 is da Obschnitt Haminkeln-Wesl und am 27. Aprui 1965 des letzte Teilstickl zwischn Emmerich und Hamminkeln aeaffnat worn. Domit is de Autobahnstreck vom Ruhrgebiet bis noch Den Haag duachgehand fertegstöt worn. Da Oschluss Obahausn südle vom Obahausa Kreiz is bereits am 18. Juli 1963 am Vakeahn ibegem worn. Im Vagleich zua voa dem Kriag begonnana Trassierung, aaf de im Wesantlichn Bezug gnomma worn is, san de Kurvan weitlaifiga ausgstoit und lange Grodn doduach vamiedn worn. Zusätzle zu de sechs voagsengna Oschlussstön san drei zusätzliche im südlichn Bereich baut worn, um Obindunga an de Industriebetriebe heazumstön.